Griekwas bly op koers na Boland se loesingJy kan nie sonder die bal speel nie. Ondanks ŉ paar indrukwekkende skrums aan die begin, was besit die Boland se grootste probleem in sy neerlaag Donderdagaand teen Griekwas in Kimberley. Griekwas het 46-22 gewen. Die Boland is redelik gekniehalter met ŉ hele aantal beserings. Hulle het goed verdedig en heelwat van die wenspan se drieë het van hul eie gebied gekom. Tog, al was hulle op vol sterkte, sou die Griekwas van Donderdag met foute en al nog oortuigend gewen het. Dit was Griekwas se vierde opeenvolgende sege, waarvan een teen die verdedigende Curriebekerkampioen, die Goue Leeus, was. Griekwas was rustyd 25-3 voor en was op pad na ŉ nóg groter oorwinnings die 46-22. Die Boland, wat deurgaans probeer het en ondanks ŉ magdom foute – iets waaraan Griekwas ook te dikwels skuldig was – het teen die einde twee van hulle drie drieë gedruk om die telling ietwat meer respektabel te maak. Die Poubloues was in die wedstryd ook nie op hul beste nie. Daar was soms goeie en ook pragtige rugby, maar hulle sal moet beter as hulle in die oorblywende drie wedstryde hul aanspraak op ŉ uitspeelplek wil behou of verstewig. Puntemakers – Griekwas (25) 46: Drieë: AJ Coertzen, Ederies Arendse, Elgar Watts 2, Clinton Swart, Wendal Wehr. Doelskoppe: Swart 5. Strafdoel: Swart. Boland (3) 22: Drieë: Theuns Kotze, Craig Pheiffer, Adriaan Carelse. Doelskoppe: Kotze, Carelse. Strafdoel: Kotze.